"Juhtkonnas arutati, milline oleks nimekirjas väärikas koht erakonna endisele juhile. Leiti, et selleks on esikoht üldnimekirjas. Samas pole keegi veel Savisaarele esinumbri kohta otse pakkunud," ütles Korb Delfile.

Savisaar peab nüüd ütlema, kas ta ka ise soovib Keskerakonna nimekirjas kandideerida. Üldnimekirja kinnitab Korbi sõnul lõpuks Tallinna nõukogu, mitte erakonna juhatus. "Kui nemad leiavad, et Savisaar võiks eesotsas olla, siis pannakse see paika. Hetkel pole veel tegemist pakkumisega, seda küsimust lihtsalt arutati".

Korbi sõnul oli idee algataja Yana Toom. Korb ei eita, et tegemist on ühe nö lepituspunktiga, mis tagas Toomi jäämise Keskerakonna nimekirja sügisestel valimistel. "Toom tõstatas selle küsimuse, kõik laua taga istunud inimesed leidsid, et see on hea mõte" sõnas Korb. Tegemist ei olnud Korbi sõnul juhatuse koosolekuga, kohal oli erakonna esimees ja aseesimehed.

Mis puudutab seda, et Savisaar on hetkel kriminaaluurimise all, siis selles Korb probleemi ei näe. "Tegemist pole juhusliku inimesega, Savisaar on Tallinna arengusse ja linna palju oskusi ja teadmisi panustanud. Pealgi kehtib Eestis süütuse presumptsioon," sõnas Korb. "Kohtuprotsess on jah kahetsusväärne ja see heidab varju, aga ei tohi võtta Savisaarelt võimalust ennest kaitsta".

"Meie soovime suhelda eeskätt Edgar Savisaarega otse, mitte läbi meedia," sõnas Korb.

Kõlvart: juttu saabki olla vaid üldnimekirja esinumbrist

Tallinna abilinnapea Mihhail Kõlvart ütles Delfie, et tänaseks päevaks on kõigis Tallinna linnaosades esinumbrid valitud, seega saabki jutt olla üldnimekirja esinumbrist. "Keskerakonna juhtkond on alati rõhutanud, et kui Savisaar otsustab kandideerida, siis on talle tagatud Keskerakonna nimekirjas väärikas koht. Kuna aga Savisaar ise ei ole veel oma seisukohta väljendanud, siis ei ole võimalik ka hetkel teemat põhjalikult arutada".

Keskerakonna Tallinna nõukogu koguneb Korbi sõnul teemat arutama paar päeva enne valimisnimekirjade esitamise tähtaega ehk 5. septembrit.